b'\n_START_ARTICLE_\nJi\xc5\x99\xc3\xad Paroubek\n_START_PARAGRAPH_\nJi\xc5\x99\xc3\xad Paroubek (s\xc3\xbcndinud 21. augustil 1952 Olomoucis) on T\xc5\xa1ehhi poliitik, alates 13. maist 2006 T\xc5\xa1ehhi Sotsiaaldemokraatliku Partei (\xc4\x8cSSD) esimees. P\xc3\xa4rast Stanislav Grossi tagasiastumist oli ta 25. aprillist 2005 kuni 16. augustini 2006 peaminister.\n_START_SECTION_\nLapsep\xc3\xb5lv ja \xc3\xb5pingud\n_START_PARAGRAPH_\nJi\xc5\x99\xc3\xad Paroubek kasvas Olomoucis vanavanemate juures kuni kuuenda eluaastani, kui ta kolis enne kooliminekut Prahasse, kus t\xc3\xb6\xc3\xb6tasid tema vanemad (isa tehases, ema oli lillekaupluse juhataja). P\xc3\xa4rast g\xc3\xbcmnaasiumi l\xc3\xb5petamist astus Paroubek Praha K\xc3\xb5rgemasse Majanduskooli. Seal tutvus ta oma tulevase abikaasa Zuzanaga.\n_START_SECTION_\nSametrevolutsiooni-eelne karj\xc3\xa4\xc3\xa4r\n_START_PARAGRAPH_\n1976\xe2\x80\x931989 t\xc3\xb6\xc3\xb6tas Paroubek Praha restorane ja s\xc3\xb6\xc3\xb6klaid koondava toitlustustrusti pea\xc3\xb6konomisti ja direktorina, 1989\xe2\x80\x931990 ettev\xc3\xb5tte Obuv Praha majandusjuhatajana. 1991\xe2\x80\x932003 tegeles ta ettev\xc3\xb5tlusega._NEWLINE_1970. aastal astus Paroubek T\xc5\xa1ehhoslovakkia Sotsialistlikku Parteisse, kus ta oli tegev mitmesugustes parteilistes ametites ja valiti 1982. aastal selle keskkomiteesse. Parteist astus Paroubek v\xc3\xa4lja 1986. aastal ning oma sealset tegevust ta ametlikes elulookirjeldustes ei maini.\n_START_SECTION_\nSametrevolutsiooni-j\xc3\xa4rgne karj\xc3\xa4\xc3\xa4r\n_START_PARAGRAPH_\nNovembris 1989 astus ta T\xc5\xa1ehhi Sotsiaaldemokraatlikku Parteisse ja on t\xc3\xb6\xc3\xb6tanud selles mitmetel ametikohtadel._NEWLINE_Novembris 1998 valiti ta Praha linnapea aset\xc3\xa4itjaks rahanduspoliitika alal._NEWLINE_2000. aasta s\xc3\xbcgisel kandideeris ta edutult parlamendi \xc3\xbclemkotta._NEWLINE_Stanislav Grossi valitsuses oli Paroubek alates 4. augustist 2004 kohaliku arengu minister. P\xc3\xa4rast valitsuse tagasiastumist pani ta kokku uue ja nimetati 25. aprillil 2005 peaministriks. Ji\xc5\x99\xc3\xad Paroubeki valitsus oli v\xc3\xb5imul kuni 4. septembrini 2006._NEWLINE_Sotsiaaldemokraatliku partei erakorralisel valimiste-eelsel kongressil 13. aprillil 2006 valiti ta partei esimeheks. _NEWLINE_Ji\xc5\x99\xc3\xad Paroubek on kuulunud ka mitme ettev\xc3\xb5tte n\xc3\xb5ukokku.\n_START_SECTION_\nPerekond\n_START_PARAGRAPH_\nJi\xc5\x99\xc3\xad Paroubek oli 1979\xe2\x80\x932007 abielus Zuzana Paroubkov\xc3\xa1ga (s\xc3\xbcndinud Zaj\xc3\xad\xc4\x8dkov\xc3\xa1), t\xc3\xb5lkija ja prantsuse keele \xc3\xb5petajaga. Neil on poeg Ji\xc5\x99\xc3\xad (s\xc3\xbcndinud 1984)._NEWLINE_17. novembril 2007 abiellus Paroubek slovakitarist t\xc3\xb5lgi Petra Kov\xc3\xa1\xc4\x8dov\xc3\xa1ga.\n_START_SECTION_\nKriitika\n_START_PARAGRAPH_\nOsa avalikkusest peab Paroubekit populistiks ja kritiseerib teda kommunistidega l\xc3\xa4henemise eest. Samuti s\xc3\xbc\xc3\xbcdistatakse teda selles, et politsei ajas teknomuusikafestivalist CzechTek osav\xc3\xb5tjad v\xc3\xa4givaldselt laiali tema poliitilisel tellimusel. Ajakirjanduses on leidnud mainimist tema tutvused allmaailma esindajatega._NEWLINE_2009. aasta Euroopa Parlamendi valimiste eelse kampaania ajal t\xc3\xb5usid Paroubeki ja sotsiaaldemokraatliku partei vastu avalikud protestid, mille k\xc3\xa4igus loobiti mitmel pool partei esinemistel lavale mune. R\xc3\xbcnnakud tipnesid 27. mail Prahas, kui k\xc3\xbcmned Paroubeki poliitika vastased k\xc3\xbclvasid partei esindajad \xc3\xbcle sadade munadega. Sotsiaaldemokraatlik partei s\xc3\xbc\xc3\xbcdistas r\xc3\xbcnnakutes Kodanike Demokraatlikku Parteid, see aga t\xc3\xb5rjus s\xc3\xbc\xc3\xbcdistusi ja nimetas juhtunut sotsiaaldemokraatide juhitud provokatsiooniks.'